Regeringen har lavet en aftale med Danske Regioner og Kommunernes Landsforening om at frigøre dem fra det såkaldte anlægsloft i år.

Selvom store dele af Danmark er lukket ned, er det vigtigt, at Danmark ikke går i stå. Finansminister Nicolai Wammen (S)

Anlægsloftet er en grænse for, hvor mange penge kommunerne normalt må bruge på eksempelvis renoveringer og nybyggeri.

Hvad er anlægsloftet? Anlægsloftet dækker over det beløb, som Danmarks 98 kommuner samlet set må bruge til blandt andet at renovere og bygge nye bygninger.

I aftalen, der blev indgået i september sidste år, blev det kommunale anlægsloft for i år fastsat til 19,1 milliard kroner.

Det var en forhøjelse på 1,3 milliarder kroner i forhold til anlægsloftet for 2019.

Kommunerne har jævnligt beklaget sig til skiftende regeringer over anlægsloftet, fordi kommunerne har ment, at loftet har sat en stopper for kommunal renovering og nybyggeri.

Skiftende regeringer har ønsket at have et anlægsloft, blandt andet for at sikre mod overophedning af økonomien. Kilder: KL, Ritzau

På den måde kan kommuner og regioner nu bruge flere penge. Det skal støtte dansk erhvervsliv under coronakrisen, lyder det fra regeringen.

Det præsenterede finansminister Nicolai Wammen (S) på et pressemøde i dag.

- Selvom store dele af Danmark er lukket ned, er det vigtigt, at Danmark ikke går i stå. Det er der stor opbakning til i Folketinget, siger Nicolai Wammen.

Med aftalen har regeringen samtidig aftalt med kommunerne og regionerne, at en lang række byggerier og lignende, der egentlig var planlagt til de kommende år, i stedet rykkes frem, så de bliver gennemført i år.

Op mod ti milliarder kroner

Hvis kommunerne og regionerne udnytter aftalen fuldt ud, vil det ifølge finansministeren sikre initiativer for op mod ti milliarder kroner.

Af dem udgør de fremrykkede investeringer cirka 2,5 milliarder kroner.

Det er investeringer i skoler, idrætsfaciliteter og veje, som vi ellers skulle have ventet nogle år på. Jacob Bundsgaard, formand for Kommunernes Landsforening (S)

Hos kommunerne er formand for Kommunernes Landsforening Jacob Bundsgaard (S) glad for aftalen.

- Vi får mulighed for at lave en række investeringer, som er gode og nødvendige for at holde hånden under beskæftigelsen, men som samtidig vil udvikle vores velfærdssamfund.

- Det er investeringer i skoler, idrætsfaciliteter og veje, som vi ellers skulle have ventet nogle år på, siger han.

På pressemødet lød det fra finansministeren, kommunerne og regionerne, at det formentlig især vil være kommunerne, der i første omgang kan gå i gang med at sætte gang i nybyggeri og renovering.

Regionerne - der først og fremmest står for hospitalsvæsnet i Danmark - har derimod det problem, at det er svært at sætte gang i eksempelvis renovering af hospitaler, nu hvor der er særlig brug for sengepladserne på grund af coronavirus.

- Vores hospitalsdrift er rigtig berørt af corona-epidemien på nuværende tidspunkt. Derfor er der projekter rundt omkring i regionerne, som af hensyn til patienterne vil blive sat på pause i en periode.

- Vi vil se, om vi kan fremrykke andre ting. Det kan være udendørsrenovering og klimasikring, som ikke berører muligheden for at kunne hjælpe patienterne inde på hospitalerne, lød det fra formanden for Danske Regioner, Stephanie Lose.